b'\n_START_ARTICLE_\nR\xc3\xa4\xc3\xa4tik\xc3\xa4svuori\n_START_SECTION_\nVuorilinna\n_START_PARAGRAPH_\nR\xc3\xa4\xc3\xa4tik\xc3\xa4svuori sijaitsee 4,6 kilometri\xc3\xa4 pohjoiseen Huittisten kirkosta ja se j\xc3\xa4\xc3\xa4 valtatien 12 ja yhdystien 12819 v\xc3\xa4liin. Kokem\xc3\xa4enjoelle on matkaa 900 metri\xc3\xa4. Vuori on laajahko ja ep\xc3\xa4tasainen kallioalue, jonka sisin laki on muodostanut linnavuoren. Kallion laki kohoaa noin 40 metri\xc3\xa4 Kokem\xc3\xa4enjoen vedenpintaa ja mets\xc3\xa4ss\xc3\xa4 yli 5 metri\xc3\xa4 ymp\xc3\xa4rist\xc3\xb6\xc3\xa4\xc3\xa4n korkeammalle. Vuorella on useita huippuja ja sill\xc3\xa4 on luontaisesti suojaa antavat jyrk\xc3\xa4nteet koillis-, kaakkois- ja l\xc3\xa4nsisivuilla. Muilta sivustoilta on l\xc3\xb6ytynyt kolme kivivallin j\xc3\xa4\xc3\xa4nn\xc3\xb6st\xc3\xa4. Etel\xc3\xa4n loivassa rinteess\xc3\xa4 sijaitsee 35 metri\xc3\xa4 pitk\xc3\xa4 vallimainen j\xc3\xa4\xc3\xa4nn\xc3\xb6s. Sen leveys on kaksi metri\xc3\xa4 ja korkeus muutama kymmenen sentti\xc3\xa4. Loivassa luoteis- ja pohjoisrinteess\xc3\xa4 sijaitsee noin 25 metri\xc3\xa4 pitk\xc3\xa4 kivivalli. N\xc3\xa4m\xc3\xa4 sulkevat sis\xc3\xa4\xc3\xa4ns\xc3\xa4 linnapihan, joka on 50\xc3\x9770 metri\xc3\xa4 suuri.\n_START_SECTION_\nTutkimukset\n_START_PARAGRAPH_\nR\xc3\xa4\xc3\xa4tik\xc3\xa4svuorella ei ole suoritettu arkeologisia kaivauksia. Sit\xc3\xa4 on kuitenkin tutkittu pintapuolisesti vuosina 1987 (Unto Salo), 1988 (Jussi-Pekka Taavitsainen), 1997 (Susanna Lehtinen) ja 2001 (Tiina J\xc3\xa4k\xc3\xa4r\xc3\xa4). Vuonna 2001 paikalle kaivettiin kolme koekuoppaa, jotka olivat l\xc3\xb6yd\xc3\xb6tt\xc3\xb6mi\xc3\xa4.'